Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 213/14/5511	Žilina, 1.7.2014
EEČ : 2-43-307-2014

U Z N E S E N I E

Trestná vec:	obvinený XXXXX 
Prečin:	Šírenie poplašnej správy podľa § 361 odsek 1, odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX

	Na presne nezistenom mieste a v presne nezistenom čase napísal dve anonymné oznámenia adresované na Prezídium PZ, gen. XXXXX a na Generálnu prokuratúru SR generálnemu prokurátorovi JUDr. Čižnárovi, ktoré zaslal poštou na presne nezistenej pobočke Slovenskej pošty a.s.  a tieto boli doručené dňa 22.01.2014 na Prezídium PZ v Bratislave a dňa 24.02.2014 na Generálnu prokuratúru SR, pričom v uvedených písomnostiach napísal, že na rôznych miestach v Žiline má dochádzať k obchodovaniu so zbraňami a výbušninami, k obchodovaniu s omamnými a psychotropnými látkami, že došlo k založeniu teroristickej a zločineckej organizácie v Žiline pod názvom KOSTAS (kompletné očistenie Slovenska teroristickými akciami Slovákov), pričom táto organizácia má v blízkej budúcnosti zrealizovať do konca roka 2014 výbuchy v meste XXXXX v Teplárni, v spoločnosti Tento, v Hypermarkete Tesco, OC Mirage, Mestskom a Daňovom úrade v Žiline, v dôsledku čoho boli prijaté osobitné opatrenia, ktoré mohli vyvolať nebezpečenstvo vážneho znepokojenia viacerých ľudí, pričom následne bolo operatívnymi previerkami zistené, že uvedené informácie v anonymných oznámeniach sa nezakladajú na pravde.

lebo obvinený nebol v čase činu pre nepríčetnosť trestne zodpovedný

Odôvodnenie:

	Vyšetrovateľkou MV SR PPZ NAKA Banská Bystrica pod číslom PPZ-219/NKA-PZ-ST-2014 bolo dňa 06.03.2014 začaté trestné stíhanie a následne dňa 19.03.2014 vznesené obvinenie XXXXX pre prečin šírenia poplašnej správy podľa § 361 ods. 1, ods. 2 Tr. zák., ktorého sa mal dopustiť tým spôsobom, že na presne nezistenom mieste a v presne nezistenom čase napísal dve anonymné oznámenia adresované na Prezídium PZ, gen. XXXXX a na Generálnu prokuratúru SR generálnemu prokurátorovi JUDr. Čižnárovi, ktoré zaslal poštou na presne nezistenej pobočke Slovenskej pošty a.s.  a tieto boli doručené dňa 22.01.2014 na Prezídium PZ v Bratislave a dňa 24.02.2014 na Generálnu prokuratúru SR, pričom v uvedených písomnostiach napísal, že na rôznych miestach v Žiline má dochádzať k obchodovaniu so zbraňami a výbušninami, k obchodovaniu s omamnými a psychotropnými látkami, že došlo k založeniu teroristickej a zločineckej organizácie v Žiline pod názvom KOSTAS (kompletné očistenie Slovenska teroristickými akciami Slovákov), pričom táto organizácia má v blízkej budúcnosti zrealizovať do konca roka 2014 výbuchy v meste XXXXX v Teplárni, v spoločnosti Tento, v Hypermarkete Tesco, OC Mirage, Mestskom a Daňovom úrade v Žiline, v dôsledku čoho boli prijaté osobitné opatrenia, ktoré mohli vyvolať nebezpečenstvo vážneho znepokojenia viacerých ľudí, pričom následne bolo operatívnymi previerkami zistené, že uvedené informácie v anonymných oznámeniach sa nezakladajú na pravde.

	Po skončení vyšetrovania bol mi vyšetrovateľkou predložený vyšetrovací spis s návrhom na zastavenie trestného stíhania. Preskúmaním návrhu a na vec sa vzťahujúceho spisu som dospela k záveru, že návrh je dôvodný. Vykonaným vyšetrovaním bolo zistené nasledovné. Orgánom činným v trestnom konaní boli doručované písomnosti, anonymné listy, v ktorých neznámy pisateľ oznamoval skutočnosti týkajúce sa rôznych podozrení z trestných činov násilného a drogového charakteru. Tieto listy boli adresované rôznym inštitúciam. Naposledy boli listy zaslané generálnemu prokurátorovi SR JUDr. Čižnárovi a prezidentovi PZ generálovi Gašparovi. V týchto listoch pisateľ oznamuje, že na rôznych miestach v meste XXXXX dochádzka k obchodovaniu s výbušninami, omamnými a psychotropnými látkami, je založené združenie KOSTAS, ktoré mieni realizovať teroristické útoky v meste XXXXX a podobne. Vo svojich listoch sústavne uvádza osoby XXXXX a XXXXX. Z operatívnych poznatkov príslušníkov polície bolo zistené, že pravdepodobným pisateľom týchto listov je XXXXX. Na základe týchto informácií bol vydaný príkaz sudcom pre prípravné konanie na vykonanie domovej prehliadky u XXXXX. Domová prehliadka sa realizovala dňa 11.03.2014 a počas nej bol zaistený písací stroj Consul, rôzne písomnosti a indigo, ako aj originály dvoch anonymných oznámení. Do konania bol pribratý znalec z odboru písmoznalectva, pričom zo záverov znaleckého posudku vyplynulo, že obidve anonymné podania boli napísané predloženým písacím strojom zn. Consul. Uhlový papier obsahoval otlačky textu strojového písma, ktoré sú identické s priepisom a originálom sporných písomností, pričom priepisy písomností sú identické so svojimi originálmi. Z výsledkov skúmania KEÚ PZ v Slovenskej Ľupči, kde boli predložené zaistené obálky so známkami, bolo analýzou DNA zistené, že pôvodcom majoritnej časti biologického materiálu v analyzovaných stopách je osoba s označením XXXXX. 

	Dňa 30.04.2014 boli pribratí do konania dvaja súdni znalci z odboru psychiatria a súdny znalec z odboru psychológia. Zo záverov znaleckého posudku je zrejmé, že obvinený v čase skutku trpel a v súčasnosti aj trpí duševnou poruchou - poruchou s bludmi. V súvislosti s touto poruchou rozpoznávacie aj ovládacie schopnosti obvineného boli vymiznuté. Nemohol rozpoznať nebezpečenstvo svojho konania pre spoločnosť a nemohol svoje konanie ani ovládať. Obvinený síce chápe trestné stíhanie, avšak pod vplyvom ťažkej duševnej poruchy si ho chorone interpretuje. Protiprávneho konania sa dopustil práve v súvislosti s ťažkou duševnou poruchou. Bez adekvátnej liečby je možné jeho pobyt na slobode považovať za nebezpečný.

	Vykonaným vyšetrovaním bolo preukázané, že obv. XXXXX svojím konaním naplnil všetky zákonné znaky skutkovej podstaty  prečinu šírenia poplašnej správy podľa § 361 ods. 1, ods. 2 Tr. zák., nakoľko tohto skutku sa dopustí ten, kto úmyselne spôsobí nebezpečenstvo vážneho znepokojenia aspoň časti obyvateľstva nejakého miesta tým, že rozširuje poplašnú správu, ktorá je nepravdivá, hoci vie, že správa alebo iné obdobné konanie sú nepravdivé a môžu vyvolať opatrenie vedúce k nebezpečenstvu vážneho znepokojenia aspoň časti obyvateľstva nejakého miesta, oznámi právnickej osobe alebo policajnému zboru alebo inému štátnemu orgánu alebo hromadnému informačnému prostriedku.

	Zo znaleckého posudku z odboru psychiatrie a psychológie však vyplynulo, že obvinený XXXXX bol v čase spáchania skutku nepríčetný, neboli zachované ani rozpoznávacie ani ovládacie schopnosti. Podľa § 215 ods. 1 písm. e/ Tr. por. prokurátor zastaví trestné stíhanie ak obvinený nebol v čase činu pre nepríčetnosť trestne zodpovedný. Vychádzajúc z tohto ustanovenia Tr. por. rozhodla som tak ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ingrid Šamajová
prokurátorka